## Naputak za subvencioniranje domaćeg organiziranog turističkog prometa u 1997.

### NN 23/1997 (25.2.1997.), Naputak za subvencioniranje domaćeg organiziranog turističkog prometa u 1997.

# **MINISTARSTVO TURIZMA**

Na temelju članka 18. stavak 3. i članka 39. stavak 1. točka 1. Zakona
o sustavu državne uprave ("Narodne novine", 75/93 u provođenju
Zakona o izvršavanju Državnog proračuna Republike Hrvatske u 1997. ("Narodne
novine", 111/96) ministar turizma donosi:

## **NAPUTAK**

### **ZA SUBVENCIONIRANJE DOMAĆEG ORGANIZIRANOG TURISTIČKOG PROMETA U 1997.**

I. OPĆI UVJETI

U cilju poticanja domaćeg turističkog prometa putnička/turistička agencija
(u daljem tekstu: Agencija) može ostvariti subvenciju dijela troškova za
organizirani grupni turistički zračni, cestovni i pomorski prijevoz u 1997.
godini.

Subvenciju može ostvariti Agencija koja za domaće građane organizira
slijedeće Programe:

1. Odmorišne programe s organiziranim grupnim prijevozom i najmanje
7 dana boravka u hotelskom i sl. smještaju s korištenjem usluge polupansiona;

2. Kraće odmorišne programe s organiziranim grupnim prijevozom i najmanje
4 dana boravka u hotelskom i sl. smještaju s korištenjem usluge polupansiona;

3. Izletničke programe "Hrvatska baština" koje odobri Ministarstvo
turizma;

4. Školske izlete s najmanje 3 dana boravka u hotelskom i sl. smještaju
s uslugom polupansiona, te posebno organiziranim autobusnim prijevozom
(odnosno trajektom kao dijelom kombiniranog prijevoza).

Ako putovanje do mjesta početka korištenja usluge uključuje više vrsta
prijevoza Agencija ima pravo na subvenciju za sve korištene vrste prijevoza
sukladno odredbama ovih Uputa. U tom slučaju zahtjev za subvenciju podnosi
se istovremeno za sve vrste prijevoza.

Ako se turisti jedne organizirane grupe u dolasku i povratku prevoze
istim prijevoznim sredstvom na više usputnih destinacija, subvencija se
priznaje za krajnju destinaciju.

Ako više Agencija putovanja koristi isto prijevozno sredstvo zakupljeno
na cijelo, zahtjev za subvenciju ima pravo podnijeti ona Agencija koja
je zakupoprimac, s time da podnosi cjelokupnu dokumentaciju od svih Agencija.

II. OBUHVAT SUBVENCIONIRANIH PODRUČJA I RAZDOBLJE SUBVENCIONIRANJA

1. U razdoblju od 1. travnja do 15. lipnja i od 16. rujna do 31. prosinca
na području cijele Hrvatske subvencioniraju se:

Odmorišni i kraći odmorišni Programi s najmanje 4 dana boravka i korištenjem
usluge polupansiona

2. U razdoblju od 16. lipnja do 15. rujna na području županija: Ličko-senjske,
Zadarsko-kninske, Šibenske, Splitsko-dalmatinske, Dubrovačko-neretvanske,
Vukovarsko-srijemske, Osječko-baranjske, Brodsko-posavske, Požeško-slavonske,
Virovitičko-podravske i Bjelovarsko-bilogorske subvencioniraju se:

Odmorišni programi s najmanje 7 dana boravka s korištenjem usluge polupansiona,

3. Izletnički programi "Hrvatska baština" i školski izleti
subvencioniraju se u razdoblju od 1. travnja do 31. prosinca na cijelom
području Hrvatske.

III. AUTOBUSNI PRIJEVOZ

Subvencija se može ostvariti samo za posebno zakupljeni autobus.

Visina subvencije iznosi:

*1. Sva područja osim Županije Dubrovačko-neretvanske*

a) za polaske do 15. lipnja i od 16. rujna

- za autobus od 25-39 sjedala 1,80 kn po km

- za autobus od 40-60 sjedala 2,50 kn po km

- za autobus s više od 60 sjedala 3,70 kn po km

b) za polaske od 16. lipnja do 15. rujna

- za autobus od 25-39 sjedala 1,10 kn po km

- za autobus od 40-60 sjedala 1,50 kn po km

- za autobus s više od 60 sjedala 2,20 kn po km

*2. Za Dubrovačko-neretvansku županiju*

a) za polaske do 15. lipnja i od 16. rujna

- za autobus od 25-39 sjedala 2,60 kn po km

- za autobus od 40-60 sjedala 3,50 kn po km

- za autobus s više od 60 sjedala 5,10 kn po km

b) za polaske od 16. lipnja do 15. rujna

- za autobus od 25-39 sjedala 1,80 kn po km

- za autobus od 40-60 sjedala 2,50 kn po km

- za autobus s više od 60 sjedala 3,70 kn po km

Subvencija se ostvaruje u cijelosti ako je popunjenost autobusa najmanje:

- 70% za polaske do 15. lipnja i od 16. rujna

- 85% za polaske od 16. lipnja i do 15. rujna

U slučaju da je popunjenost autobusa manja od propisane, ukupan iznos
subvencije umanjuje se onoliko posto koliko je popunjenost manja od tražene.

Zahtjev za subvenciju u autobusnom prijevozu podnosi se uz slijedeću
dokumentaciju:

- obrazac zahtjeva SU-1 koji je sastavni dio ove Upute,

- kopiju ugovora o zakupu hotelskih i dr. kapaciteta s uslugom polupansiona
(uz prvi zahtjev),

- ovjerenu listu putnika i potvrdu pravne osobe kod koje su korištene
usluge polupansiona o izvršenju plaćanja, na obrascu SU-4 koji je sastavni
dio ove Upute,

- kopiju vouchera ili uplatnice za svakog putnika ili grupni voucher
ili uplatnicu,

- kopiju putnog naloga za posebnu vožnju autobusom ili račun prijevoznika
iz kojeg su vidljivi podaci o: polaznom mjestu i odredištu grupe, broju
sjedala u autobusu, datumu izvršene vožnje i ostvarenom broju kilometara.

Zahtjevi se podnose i označavaju rastućim brojem posebno za svako odredište
i svaku izvršenu vožnju.

Dostavne vožnje do mjesta polaska grupe se ne priznaju. Prazne vožnje
u dolasku i povratku priznaju se samo za lance koji traju najmanje 4 smjene
na istom odredištu. Prazne vožnje obračunavaju se sa posljednjim zahtjevom
za subvenciju.

Za pojedinačne grupe priznaje se samo jedna povratna relacija.

IV. POMORSKI PRIJEVOZ

Subvencija u pomorskom turističkom prijevozu priznaje se samo za vožnje
organiziranih grupa od mjesta polaska do mjesta u kojem grupa počinje koristiti
hotelske usluge, te u povratku grupe na istoj relaciji i to za:

- dužobalne vožnje sa sjevernog Jadrana prema Dalmaciji koje mogu biti
jedini ili dio kombiniranog prijevoza,

- vožnje kopno-otoci-kopno ili otok-otok kao dio kombiniranog prijevoza.

Subvencija se ne može ostvariti za vožnje plovilima na krstarenjima.

Zahtjev za subvenciju za pomorski prijevoz koji je dio kombiniranog
prijevoza s autobusom ili zrakoplovom podnosi se istovremeno sa zahtjevom
za ostale vrste prijevoza.

1. ZAKUP PLOVILA NA CIJELO

Subvenciju može ostvariti Agencija koja od domaćeg pomorskog prijevoznika
zakupi plovilo na cijelo za sve vožnje iz stavka 1. ove točke u visini
od:

3,0 kn po litri utrošenog goriva za polaske do 15. lipnja i od 16. rujna

2,0 kn po litri utrošenog goriva za polaske od 16. lipnja i do 15. rujna

Subvencija se ostvaruje u cijelosti ako je popunjenost plovila najmanje:

- 70% za polaske do 15. lipnja i od 16. rujna

- 85% za polaske od 16. lipnja do 15. rujna

U slučaju da je popunjenost plovila manja od propisane, ukupan iznos
subvencije umanjuje se onoliko posto koliko je popunjenost manja od tražene.

Zahtjev za subvenciju podnosi Agencija zakupoprimac uz slijedeću dokumentaciju:

- obrazac zahtjeva SU-3 koji je sastavni dio ove upute,

- kopiju ugovora o zakupu plovila iz kojeg su vidljivi podaci o: polaznom
mjestu i odredištu plovila, broju nautičkih milja od mjesta polaska do
odredišta plovila, broju sjedala zakupljenog plovila, planirani broj vožnji
za svaku liniju i prosječnoj potrošnji goriva za zakupljenu relaciju (uz
prvi zahtjev),

- kopiju ugovora o zakupu hotelskih i dr. kapaciteta s uslugom polupansiona
(uz prvi zahtjev),

- kopiju vouchera ili uplatnice za svakog putnika ili grupni voucher
odnosno uplatnicu,

- ovjerenu listu putnika i potvrdu o izvršenom plaćanju hotelskoj ili
dr. pravnoj osobi za korištene usluge, na obrascu SU-4 koji je sastavni
dio ove Upute.

Kod prijevoza zakupljenim plovilom na cijelo dostavne vožnje do mjesta
polaska grupe se ne priznaju. Prazne vožnje u dolasku i povratku priznaju
se samo za lance koji traju najmanje 4 smjene na istom odredištu. Prazne
vožnje obračunavaju se sa posljednjim zahtjevom za subvenciju.

Za pojedinačne grupe priznaje se samo jedna povratna vožnja.

Zahtjevi za subvencije u pomorskom prometu za zakup plovila na cijelo
podnose se posebno i označavaju rastućim brojem za svaku liniju i vožnju.

2. REDOVNE BRODSKE I TRAJEKTNE LINIJE ZA GRUPNI PRIJEVOZ

Za grupu od ostvarenih najmanje 10 putnika ili autobus na redovnim brodskim
dužobalnim linijama i trajektnim linijama kopno-otoci-kopno odobrava se
subvencija u visini

25% od stvarno plaćene karte za putnike, odnosno autobus.

Ako je prijevoz iz prethodnog stavka dio kombiniranog prijevoza grupe
autobusom ili zrakoplovom, zahtjev za subvenciju podnosi se istovremeno
sa zahtjevom za drugu vrstu prijevoza uz:

- zahtjev obrasca SU-3 koji je sastavni dio ove Upute,

- kopiju plaćene karte ili kopiju računa za plaćene karte za putnike,
odnosno autobus.

Na isti način Agencija može ostvariti subvenciju za zakup najmanje 10
sjedala na posebnim turističkim linijama koje organiziraju domaći prijevoznici
ili Agencije zakupoprimci, a koje predstavljaju jedini ili dio kombiniranog
prijevoza u dolasku i odlasku grupe do mjesta korištenja hotelske usluge.
U ovom slučaju uz propisanu dokumentaciju Agencija treba dostaviti i ugovor
o zakupu, te plaćeni račun za prijevoz.

Ako je prijevoz redovnim brodskim i trajektnim linijama jedini prijevoz
Agencija podnosi zahtjev sa cjelokupno propisanom dokumentacijom i obrascima
kao kod zakupa plovila na cijelo.

V. ZRAČNI PROMET

Subvenciju u zračkom prometu Agencija može ostvariti za zakup zrakoplova
na cijelo ili najmanje grupu od 10 putnika na redovnim linijama.

Visina subvencije za zakup zrakoplova na cijelo i zakup 10 sjedala na
redovnim linijama iznosi:

*1. Sve zračne luke osim zračne luke Dubrovnik*

230 kn po putniku za polaske do 15. lipnja i od 16. rujna

180 kn po putniku za polaske od 16. lipnja do 15. rujna

*2. Zračna luka Dubrovnik*

**a) Zakup zrakoplova na cijelo**

Visina subvencije iznosi:

280 kn po putniku za polaske do 15. lipnja i od 16. rujna

220 kn po putniku za polaske od 16. lipnja do 15. rujna

**b) Redovne domaće zračne linije za Dubrovnik**

Visina subvencije iznosi:

30% cijene povratne karte svake primjenjive tarife ekonomske klase domaćeg
prijevoznika.

Subvenciju na redovnim linijama mogu ostvariti svi putnici:

za boravak od najmanje 4 dana za polaske u razdoblju od 1. travnja do
15. lipnja i u razdoblju od 16. rujna do 10. prosinca. Krajnji rok povratka
putnika na polaznu destinaciju je 15. prosinca

za boravak od najmanje 7 dana za polaske u razdoblju od 16. lipnja do
15. rujna. Krajnji rok povratka putnika na polaznu destinaciju je 30. rujna.

Subvencija se ostvaruje prilikom kupnje karte kod domaćeg zračnog prijevoznika.
Način subvencioniranja Ministarstvo turizma ugovorno utvrđuje sa domaćim
zračnim prijevoznikom.

Kod zakupa zrakoplova na cijelo subvencija se isplaćuje za ukupni broj
zakupljenih sjedala uz uvjet popunjenosti najmanje:

- 70% za polaske do 15. lipnja i od 16. rujna

- 85% za polaske od 16. lipnja do 15. rujna

Ako je popunjenost zrakoplova manja od propisane, ukupni iznos subvencije
umanjuje se onoliko posto koliko je popunjenost manja od tražene.

Zahtjev za subvenciju podnosi se uz slijedeću dokumentaciju:

- obrazac zahtjeva SU-2 koji čini sastavni dio ove Upute,

- kopiju ugovora sa zračnim prijevoznikom iz koje su vidljivi podaci
o: broju sjedala u zrakoplovu, polazna i odredišna zračna luka, broj planiranih
vožnji (uz prvi zahtjev),

- kopiju ugovora o zakupu hotelskih i dr. kapaciteta s uslugom polupansiona
(samo uz prvi zahtjev),

- kopiju vouchera ili uplatnice za svakog putnika, ili grupni voucher
ili uplatnicu,

- ovjerenu listu putnika i potvrdu o izvršenom plaćanju hotelskoj i
dr. pravnoj osobi za izvršene usluge smještaja i polupansiona, na obrascu
SU-4 koji je sastavni dio ove Upute.

Kod prijevoza zrakoplovima na cijelo prazne vožnje u dolasku i odlasku
priznaju se samo za lance koji imaju najmanje 4 leta na istu zračnu luku.
Prazne vožnje obračunavaju se sa posljednjim zahtjevom za subvenciju.

Kod prijevoza zrakoplovima na cijelo za pojedinačne grupe priznaje se
samo jedna povratna vožnja.

Zahtjev za subvenciju podnosi se i označava rastućim brojem zasebno
za svaku zračnu liniju i svaku vožnju.

Ako više Agencija koristi isti zrakoplov zakupljen na cijelo, zahtjev
za subvenciju podnosi Agencija zakupoprimac sa cjelokupnom dokumentacijom
od svih Agencija.

VI. SUBVENCIJA ZA ŠKOLSKE IZLETE

Subvenciju za školske izlete može ostvariti Agencija za posebno zakupljen
autobus i to u visini:

za autobus od 25-39 sjedala 1,1 kn po km;

za autobus od 40-60 sjedala 1,5 kn po km;

za autobus s više od 60 sjedala 2,2 kn po km.

Zahtjev za subvenciju za školske izlete podnosi se na isti način kao
i za ostale programe s autobusnim prijevozom.

Subvencija za školske izlete na područje Dubrovačko-neretvanske županije
može se ostvariti i za prijevoz redovnim zračnim linijama pod uvjetima
iz točke V. ove Upute.

Kao jedini ili dio kombiniranog prijevoza za školske izlete subvencija
se može ostvariti i za redovne brodske i trajektne linije pod uvjetima
iz točke IV. ove Upute.

VII. SUBVENCIJE ZA PROGRAM "HRVATSKA BAŠTINA"

Subvenciju za izletnički program "HRVATSKA BAŠTINA" Agencija
može ostvariti samo za programe koje prethodno odobri Ministarstvo turizma.

Ministarstvo turizma će nakon raspisanog natječaja preko udruga putničkih
agencija odobriti programe koji osnovnim sadržajem udovoljavaju uvjete,
te objaviti način njihovog subvencioniranja.

Program "HRVATSKA BAŠTINA" predstavlja posebni turistički
izletnički program čiji je osnovni sadržaj posjet i upoznavanje isključivo
s mjestima ili lokalitetima koji predstavljaju povijesnu i kulturnu, odnosno
tradicijsku baštinu na cijelom području Hrvatske.

VIII. PODNOŠENJE ZAHTJEVA

Zahtjev za subvenciju podnosi se samo na propisanim obrascima i uz priloženu
potpunu dokumentaciju na adresu:

Ministarstvo turizma

(za subvenciju)

Ulica grada Vukovara 78

10000 ZAGREB

Rokovi za podnošenje zahtjeva su 15 dana po isteku mjeseca za prethodni
mjesec. Krajnji rok za podnošenje zahtjeva je:

15. srpnja 1997. za promet ostvaren za polaske do kraja svibnja

15. studeni 1997. za promet ostvaren za polaske u lipnju, srpnju, kolovozu
i rujnu

15. prosinac 1997. godine za polaske ostvarene u listopadu i studenom

15. siječnja 1998. godine za polaske ostvarene u prosincu 1997.

Zahtjeve koji stignu s nepotpunom dokumentacijom Ministarstvo turizma
će vratiti Agenciji.

Po zahtjevima koji stignu nakon propisanih rokova ne može se ostvariti
subvencija.

Zahtjevi i kontrola dokumentacije za subvenciju, te izvršene agencijske,
ugostiteljske, hotelske i dr. usluge podliježu nadzoru Turističke inspekcije
Republike Hrvatske.

U slučaju spora nadležan je arbitražni sud u Zagrebu.

Klasa: 421-03/97-01/05
Urbroj: 529-03/97-1
Zagreb, 19. veljače 1997.

Ministar
**mr. Niko Bulić,** v. r.

---

SU-1

REPUBLIKA HRVATSKA

**MINISTARSTVO TURIZMA**

ZAHTJEV ZA SUBVENCIJU U DOMAĆEM CESTOVNOM TURISTIČKOM PROMETU

No----------

1. Naziv i sjedište organizatora putovanja

 2. Naziv i sjedište hotelskih ili dr. poduzeća kojima se organizirano
upućuju turisti

 3. Mjesto polaska grupe

 4. Datum i vrijeme

a) polaska grupe

b) povratka grupe

 5. Turističko odredište grupe

 6. Broj pansion dana turističke
grupe u turističkom odredištu

 7. Naziv i sjedište prijevoznika

 8. Registarski broj autobusa

 9. Ukupan broj sjedišta u autobusu

10. Ukupan broj turista u grupi

11. Početna kilometraža autobusa
u mjestu polaska grupe (po tahografu)

12. Završna kilometraža autobusa
u mjestu povratka grupe (po tahografu)

13. Ostvareni broj kilometara u odlasku i povratku

14. Iznos tražene subvencije:
ostvareni broj km --- x ---- kn = kn

15. Naziv i sjedište banke i broj računa organizatora
putovanja

Mjesto i datum podnošenja zahtjeva            Žig i potpis

-----------------------------            ----------

---

SU-2

REPUBLIKA HRVATSKA
**MINISTARSTVO TURIZMA**

ZAHTJEV ZA SUBVENCIJU U DOMAĆEM ZRAČNOM
TURISTIČKOM PROMETU

No----------

1. Naziv i sjedište organizatora putovanja

2. Naziv i sjedište hotelskih ili dr. poduzeća kojima se organizirano
upućuju turisti

3. Polazna zračna luka

4. Dolazna zračna luka u Hrvatskoj

5. Broj leta, datum i vrijeme

a) polaska grupe

b) povratka grupe

6. Turističko odredište grupe

7. Broj pansion dana turističke
grupe u turističkom odredištu

8. Naziv i sjedište zračnog prijevoznika

9. Vrsta zrakoplova i ugovoreni broj sjedala

- na cijelo

- na redovnoj liniji

10. Broj putnika u grupi

11. Iznos tražene subvencije:

a) ugovoreni broj sjedala na cijelo
   x kn = kn

b) ostvareni broj putnika na redovnoj liniji
   x kn = kn

c) broj putnika na redovnoj liniji ili broj ugovorenih    sjedala na
cijelo za Dubrovnik
   x kn = kn

12. Naziv i sjedište banke i broj računa organizatora putovanja

Mjesto i datum podnošenja zahtjeva            Žig i potpis

-----------------------------            ----------

---

SU-3

REPUBLIKA HRVATSKA
**MINISTARSTVO TURIZMA**

ZAHTJEV ZA SUBVENCIJU U DOMAĆEM POMORSKOM TURISTIČKOM PROMETU

No----------

1. Naziv i sjedište organizatora putovanja

2. Naziv i sjedište hotelskih ili dr. poduzeća kojima se organizirano
upućuju turisti

3. Mjesto polaska grupe

4. Polazna luka grupe

5. Dolazna luka grupe u Hrvatsku

6. Datum i vrijeme

a) polaska grupe

b) povratka grupe

7. Turističko odredište grupe

8. Naziv i sjedište prijevoznika s kojim je sklopljen ugovor

9. Podaci o plovilu:

a) Vrsta

b) Naziv

c) Broj sjedala

10. Ukupan broj turista u grupi

11. Broj pansion dana turističke grupe u turističkom
odredištu

12. Ostvareni broj NM u odlasku i povratku

13. Vrsta i utrošak goriva u litrama po 1/NM

14. Ukupan utrošak goriva u litrama

15. Iznos tražene subvencije:

ukupan utrošak goriva u litrama x kn = kn

16. Iznos tražene subvencije na redovnim brodskim i trajektnim linijama

a) ostvareni broj putnika

b) cijena karte po putniku

c) ukupna cijena prijevoza (axb) kn x % = kn

d) ukupna cijena za autobus kn x % = kn

17. Naziv i sjedište banke i broj računa organizatora
putovanja

Mjesto i datum podnošenja zahtjeva            Žig i potpis

-----------------------------            ----------

---

SU-4

Naziv i sjedište hotelske ili dr. pravne osobe

**POTVRDA**

da je putnička/turistička agencija

podmirila obvezu za pružene hotelske usluge na osnovi 7 polupansiona
za goste koji su boravili u hotelu

u razdoblju

Datum Žig Potpis odgovorne osobe

----------------- -------------------

**POPIS GOSTIJU**

 1. 31.

 2. 32.

 3. 33.

 4. 34.

 5. 35.

 6. 36.

 7. 37.

 8. 38.

 9. 39.

10. 40.

11. 41.

12. 42.

13. 43.

14. 44.

15. 45.

16. 46.

17. 47.

18. 48.

19. 49.

20. 50.

21. 51.

22. 52.

23. 53.

24. 54.

25. 55.

26. 56.

27. 57.

28. 58.

29. 59.

30. 60.

Naputak, NN 23/1997-311
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)